കോതമംഗലത്ത് രണ്ടാഴ്ചയായി അതിതീവ്ര കോവിഡ് വ്യാപനം കോതമംഗലം: താലൂക്കില് രണ്ടാഴ്ചയായി കോവിഡ് വ്യാപനം അതിതീവ്രം. രോഗബാധിതരുടെ എണ്ണം 300ന് മുകളിലായ ദിവസങ്ങളുമുണ്ട്. രണ്ടാഴ്ച പിന്നിട്ടിട്ടും രോഗബാധിതരുടെ നിരക്ക് കുറയുന്നില്ല. തിങ്കളാഴ്ച 219 പേര്ക്കായിരുന്നെങ്കില് ഇന്നലെ 274 പേരാണ് രോഗബാധിതര്. നഗരസഭയിലും നെല്ലിക്കുഴി പഞ്ചായത്തിലുമാണ് രോഗബാധിതര് കൂടുതല്. നഗരസഭയില് 366 പേരും നെല്ലിക്കുഴിയില് 311 പേരും ചികിത്സയിലുണ്ട്. കുട്ടമ്ബുഴയില് 237, പിണ്ടിമനയിലും കവളങ്ങാടും 232 പേര് വീതവും വാരപ്പെട്ടിയില് 229, പല്ലാരിമംഗലത്ത് 227, പോത്താനിക്കാട് 214, പൈങ്ങോട്ടൂരില് 178, കോട്ടപ്പടിയില് 160, കീരന്പാറ 154 പേരും ചികിത്സയിലുണ്ട്. ഇവരില് 2177 പേരും വീടുകളിലാണ് കഴിയുന്നത്. ജനസംഖ്യാനുപാതികമായി താലൂക്കില് 11.46 ശതമാനം പേര്ക്കാണ് ഇതുവരെ കോവിഡ് ബാധിച്ചിട്ടുള്ളത്. ഏറ്റവും കൂടുതല് രോഗബാധിതര് വാരപ്പെട്ടി പഞ്ചായത്തിലാണ്. ഇവിടെ 14.86 ശതമാനം പേര്ക്ക് രോഗം പിടിപെട്ടിട്ടുണ്ട്. പോത്താനിക്കാട് പഞ്ചായത്തിലാണ് ഏറ്റവും കുറവ്. ജനസംഖ്യ കുറവുള്ള പഞ്ചായത്തില് 9.30 ശതമാനം പേര്ക്ക് മാത്രമാണ് കോവിഡ് ബാധിച്ചിട്ടുള്ളൂ. മരണ നിരക്ക് കുറവ് വാരപ്പെട്ടി പഞ്ചായത്തിലാണ്. 0.58 ശതമാനമാണ് വാരപ്പെട്ടിയിലെ മരണനിരക്ക്. പല്ലാരിമംഗലം പഞ്ചായത്തിലാണ് മരണ നിരക്ക് കൂടുതല്. ഇവിടെ 1.36 ശതമാനമാണ് നിരക്ക്. താലൂക്കില് ഇതുവരെ 285 പേരാണ് കോവിഡ് ബാധിച്ച് മരണമടഞ്ഞത്. പോലീസ് സ്റ്റേഷനില് 12 പേര് ചികിത്സയില് കോതമംഗലം പോലീസ് സ്റ്റേഷനില് 12 പേരാണ് കോവിഡ് ബാധിച്ച് ചികിത്സയിലുള്ളത്. ഇന്നലെ നാല് പേര്ക്കാണ് പോസിറ്റീവായത്. സ്റ്റേഷനില് 60 സേനാംഗങ്ങളുള്ളതില് 12 പേര് ക്വാറന്റൈനിലായതോടെ മറ്റുള്ളവര്ക്ക് നിലവിലുള്ള ജോലിഭാരം കൂടി. പലരുടെയും കുടുംബത്തില് പ്രായമായവരും കുട്ടികളും ഉള്ളതിനാല് ഡ്യൂട്ടി കഴിഞ്ഞ് കുടുംബാംഗങ്ങളുമായി സമ്ബര്ക്കം ഉണ്ടാവാതിരിക്കാന് ഒറ്റമുറിയിലാണ് മാസങ്ങളായി കഴിയുന്നത്.